VENDIM
Nr. 140, datë 18.2.2015

PËRMIRATIMIN E RREGULLORES “PËR USHTRIMIN E VEPRIMTARISË SË KËSHILLIT KOMBËTAR TË ARSIMIT PARAUNIVERSITAR”

Në mbështetje të nenit 100 të Kushtetutës dhe të pikës 3, të nenit 29, të ligjit nr. 69, datë 21.6.2012, “Për sistemin arsimor parauniversitar në Republikën e Shqipërisë”, me propozimin e ministrit të Arsimit dhe Sportit, Këshilli i Ministrave
VENDOSI:

1. Miratimin e rregullores “Për ushtrimin e veprimtarisë së Këshillit Kombëtar të Arsimit Parauniversitar”, që i bashkëlidhet këtij vendimi dhe është pjesë përbërëse e tij. 
2. Ngarkohet Ministria e Arsimit dhe Sportit për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryeministri
Edi Rama

RREGULLORE 
PËR USHTRIMIN E  VEPRIMTARISË SË KËSHILLIT KOMBËTAR TË ARSIMIT PARAUNIVERISITAR

Neni 1
Objekti i rregullores

1. Këshilli Kombëtar i Arsimit Parauniversitar (KKAP), krijimi i të cilit mbështetet në nenin 29 të ligjit nr. 69/2012, datë 21.6.2012 “Për sistemin arsimor parauniversitar në Republikën e Shqipërisë”, ushtron veprimtarinë e tij mbështetur në rregulloren “Për ushtrimin e veprimtarisë së Këshillit Kombëtar të Arsimit Parauniversitar”.
2. Rregullorja “Për ushtrimin e veprimtarisë së Këshillit Kombëtar të Arsimit Parauniversitar” ka për objekt organizimin dhe funksionimin e Këshillit. 
3. Këshilli Kombëtar i Arsimit Parauniversitar mund të përgatisë edhe rregullore për kordinimin e veprimtarive të përcaktuara në këtë rregullore, por brenda kompetencave dhe fushave të veprimtarisë së tij.
4. Emërtimi i shkurtuar i Këshillit Kombëtar të Arsimit Parauniversitar i përdorur në këtë rregullore është “Këshilli”.

Neni 2
Roli, përbërja dhe përzgjedhja e anëtarëve të Këshillit 

Roli, përbërja dhe përzgjedhja e anëtarëve të Këshillit parashikohen në ligjin “Për sistemin arsimor parauniversitar në Republikën e Shqipërisë”. 

Neni 3
Mandati  i anëtarëve të Këshillit dhe zëvendësimi i tyre

1. Anëtarët e Këshillit, personalitete të njohura për kontribute në fushën e arsimit, zgjidhen me mandat 4-vjeçar. Pagesa e tyre për-caktohet me vendim të Këshillit të Ministrave, i dalë për këtë qëllim. 
2. Mandati i anëtarit të Këshillit mbaron përpara afatit:
a) për shkaqe natyrore;
b) për shkaqe ligjore, kur humbet zotësinë juridike për të vepruar me vendim gjykate, apo dënohet për kryerjen e një vepre penale me vendim gjykate të formës së prerë;
c) kur jep dorëheqjen.
3. Mandati i anëtarit të zgjedhur të Këshillit ndërpritet kur nuk merr pjesë në të paktën tri mbledhje radhazi të KKAP-së, të organizuara gjatë një viti.
4. Anëtari i Këshillit, të cilit i është ndërprerë mandati apo i ka mbaruar përpara afatit, zëve-ndësohet me kandidatin që ka rezultuar me më shumë pikë në procedurën e konkurrimit. 
5. Kohëzgjatja e mandatit të anëtarit zëvendësues është sa pjesa e mbetur e anëtarit të larguar. 
Neni 4
Sekretariati i Këshillit

1. Këshilli mbështetet nga sekretariati i tij, i cili koordinon veprimtarinë e Këshillit me atë të Drejtorisë së Arsimit Parauniversitar. 
2. Sekretariati i Këshillit përbëhet nga zëvendësministri që mbulon arsimin para-universitar në MAS, i cili koordinon punën e sekretariatit, drejtori i Drejtorisë së Arsimit Parauniversitar dhe një ose dy sekretarë, të cilët janë punonjës në MAS. 
3. Sekretariati i Këshillit:
a) i paraqet me shkrim ministrit propozimet e parashtruara në mbledhjet e Këshillit;
b) përpunon propozimet në mbledhjen e Këshillit në formën për ekzekutim dhe ia paraqet ministrit;
c) mban procesverbalet e mbledhjeve të Këshillit, përgatit materialet që do t’u shpërndahen anëtarëve të Këshillit, mban korrespondencën dhe kryen shërbime të tjera të kësaj natyre. 
4. Në fund të çdo viti kalendarik, sekretariati depoziton në arkivin e MAS-it një dosje me mbishkrimin “Këshilli Kombëtar i Arsimit Para-universitar”, që përmban urdhrat përkatës të ministrit, procesverbalet e mbledhjeve, punimet e grupeve të punës dhe materiale të tjera të paraqitura në mbledhjet e Këshillit.
5. Përbërja nominative e sekretariatit të Këshillit dhe detyra të tjera të tij caktohen me urdhër të ministrit të MAS-it. 

Neni 5
Organizimi i mbledhjeve të Këshillit

1. Këshilli mblidhet mbi bazën e një kalendari në datën e caktuar nga ministri. 
2. Një mbledhje e Këshillit zhvillohet kur janë të pranishëm të paktën gjysma e anëtarëve të tij. 
3. Mbledhja e Këshillit dhe rendi i ditës u njoftohen anëtarëve të Këshillit prej sekretariatit të paktën dhjetë ditë para datës së mbledhjes. Njoftimi për mbledhje duhet të përmbajë datën, orën, vendin e zhvillimit të mbledhjes, rendin e ditës dhe materialet mbështetëse, të cilat u dërgohen anëtarëve të Këshillit në formë të shkruar apo elektronike.
4. Mbledhjet e jashtëzakonshme thirren me kërkesën e ministrit ose me kërkesën me shkrim të së paktës 1/3 e anëtarëve të Këshillit. 
5. Nëse mbledhja e jashtëzakonshme thirret, duke mos respektuar përcaktimet e pikës 3 të këtij neni, por anëtarët janë të pranishëm dhe bien dakord ta pranojnë thirrjen e mbledhjes të vlefshme, atëherë ajo mund të vazhdojë rregullisht.
6. Në mbledhjet e Këshillit ftohen rregullisht të marrin pjesë përfaqësues të njësive arsimore vendore. 
Neni 6
Rendi i ditës i mbledhjeve të Këshillit

1. Rendi i ditës i një mbledhjeje të Këshillit përcaktohet nga ministri me nismën e tij. 
2. Në rendin e ditës së një mbledhjeje të Këshillit përfshihet një çështje që propozohet nga të paktën 1/3 e anëtarëve të Këshillit. 
3. Në fillim të një mbledhjeje të Këshillit, mund të shtohet një çështje në rendin e ditës:
a) me kërkesë të ministrit;
b) me propozim të një ose disa anëtarëve të Këshillit, kur miratohet nga shumica e anëtarëve të Këshillit të pranishëm në mbledhje. 
Kur trajtimi i një çështjeje shtesë kërkon parapërgatitje, mbledhja shtyhet me 24 orë.

Neni 7
Procesverbali i mbledhjes

1. Në çdo mbledhje të Këshillit mbahet procesverbali që pasqyron të gjitha diskutimet gjatë mbledhjes. 
2. Anëtari i Këshillit ka të drejtë që të kërkojë që procesverbalit t’i bashkëngjitet një deklarim me shkrim për mendimet që ka dhënë gjatë mbledhjes dhe t’i plotësohet kjo kërkesë. 
3. Anëtari i Këshillit ka të drejtë të kërkojë që të lexojë procesverbalin e mbledhjes ose të mbledhjeve paraardhëse dhe t’i plotësohet kjo kërkesë. 
4. Procesverbali nënshkruhet nga çdo anëtar pjesëmarrës në mbledhjen përkatëse të Këshillit.

Neni 8
Grupet e punës

1. Për trajtimin e çështjeve të veçanta ngrihen grupe pune, ku marrin pjesë deri në tre ekspertë të jashtëm dhe një ose dy anëtarë të Këshillit. 
2. Grupet e punës ngrihen me urdhër të ministrit dhe janë të përkohshme. 
3. Një grup pune ngrihet me kërkesën e ministrit ose të shumicës së anëtarëve të Këshillit. 
4. Grupi i punës paraqet para Këshillit punimin e shkruar, të përgatitur prej tij. 
5. Punimi, i përgatitur nga grupi i punës, ruhet në arkivin e Këshillit. 
Neni 9
Informimi publik

Në faqen elektronike zyrtare të MAS-it hapet një rubrikë e posaçme për veprimtarinë e Këshillit. 

